
ACORD 272/2006,  DE 6 DE SETEMBRE, DEL PLE DEL CONSELL DE L’AUDIOVISUAL DE CATALUNYA

Exp.  núm. 14/V/2006 – Recurs de reposició Telesèrie Maison Ikkokku
1. Antecedents

I. El Servei d’Anàlisi de Continguts va detectar que cinc capítols de la telesèrie Masion Ikkoku emesos durant els dies 30 de juny, 3, 4, 5 i 6 de juliol de 2006, s’estaven emetent  com a programes qualificats per a tothom quan en realitat  a partir de l’anàlisi del llenguatge emprat, les temàtiques tractades, les formes de resolució de conflictes, l’aparició de la violència i les representacions de la identitat personal i social i dels criteris establerts al Fòrum d’entitats usuàries  de l’audiovisual, se’n deriva que el programa s’hauria de qualificar com a no recomanat per a menors de 16 anys.
II. El dia 20 de juliol el Consell de l'Audiovisual de Catalunya va aprovar en l’Acord 242/2006 que s’instés a Televisió de Catalunya a senyalitzar el programa i l’oferta que se’n faci com a no recomanat per a menors de 16 anys, a adequar l’horari d’emissió  a la qualificació d’emissió del programa i a notificar l’Acord del Ple a Televisió de Catalunya.

III. El dia 18 de juliol (quan encara no havia arribat a Televisió de Catalunya la notificació de l’Acord 242/2006 del Consell) va tenir entrada al Consell de l'Audiovisual de Catalunya (registre núm. 1.488/2006) un escrit de la Televisió de Catalunya en virtut del qual manifestaven que fins a la data en què va ser emesa aquesta comunicació, havien estat emetent per error la sèrie Masion Ikkoku com una sèrie apta per a tots els públics quan en realitat, es tracta d’un espai no recomanat per a menors de 13 anys. En aquest sentit, posaven en coneixement del Consell que havien esmenat l’error i que aquesta sèrie ja consta com a no recomanada per a menors de 13 anys.

IV. El dia 11 d’agost ha tingut entrada al Consell de l'Audiovisual de Catalunya (registre núm. 1.629/2006) un escrit de Televisió de Catalunya en virtut del qual s’interposa recurs de reposició contra l’Acord 242/2006, de 20 de juliol, del Ple del Consell de l'Audiovisual de Catalunya.
2. Consideracions jurídiques

L’interessat en les seves al·legacions considera la nul·litat de que l’Acord 242/2006, de 20 de juliol, del Ple del Consell, per la manca del tràmit d’audiència i per la manca de motivació de l’Acord. Pel que fa a la manca del tràmit d’audiència, cal dir que d’acord amb la reiterada jurisprudència del Tribunal Suprem i del Tribunal Constitucional (Sentència del Tribunal Constitucional de 20 de maig de 1999) que aquesta manca s’ha de contemplar des d’un punt de vista material i no formal, és a dir, observant si amb l’omissió s’ha produït una efectiva indefensió de l’interessat. Només en aquest cas, entén que l’omissió del tràmit d’audiència produirà els seus efectes donant lloc a la revisió de l’acte administratiu i a la retroacció de les actuacions.  En aquest sentit, s’ha de tenir en compte que l’Acord del Ple del Consell no fa més que, per tal de protegir els interessos del menor, instar a Televisió de Catalunya a senyalitzar una programació i no a sancionar a aquesta entitat per l’incompliment de la normativa vigent, i en conseqüència, el supòsit d’indefensió planteja per l’interessat no té sentit.
Pel que fa a l’al·legació de falta de motivació de l’Acord s’ha de posar de relleu que en ell s’exposava que el llenguatge emprat, les temàtiques tractades –amb presència freqüent de consum d’alcohol-, les formes de resolució de conflictes, l’aparició de violència i les representacions de la identitat personal i social feien considerar que el programa s’ha de qualificar com a no recomanat per a menors de 16 anys. A més cal posar de manifest que l’interessat podia haver sol·licitat una còpia de l’informe elaborat pels serveis del Consell. Per tant, es considera adient desestimar l’al·legació sobre la falta de motivació.
Per tot l’exposa’t el Ple del Consell de l'Audiovisual de Catalunya, ha adoptat els següents

ACORDS

1. Desestimar el recurs de reposició presentat pel senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, contra l’Acord 242/2006, de 20 de juliol, del Ple del Consell de l'Audiovisual de Catalunya.
2. Notificar aquest acord a Televisió de Catalunya, SA. 

Barcelona, 6 de setembre de 2006 

Josep M. Carbonell i Abelló



Rafael Jorba i Castellví

President

